EFF moet pa staan vir skade in protes-optredeSkermskoot uit die video. Dr. Pieter Mulder, leier van die VF Plus, het gesê daar kan geen twyfel wees nie dat dit EFF-lede was wat die skade aangerig het. “Daar is genoeg video-materiaal en ooggetuies om dit te bevestig. Waar organisasies in die verlede weggekom het deur onbekende individue die skuld te gee vir skade wat aangerig is, is dit hier nie die geval nie,” het hy verduidelik. “Dit is duidelik op video-materiaal sigbaar hoe ‘n EFF-lid in rooi uniform ‘n brandbom na die Kruger-standbeeld gooi en hoe winkels deur EFF-lede geplunder word. Terselfdertyd moet bepaal word wat tydens EFF-leiers se toesprake gesê is en of dit tot die geweld bygedra het,” het hy gesê. Volgens Mulder moet daar ‘n duidelike onderskeid getref word tussen vreedsame protes en geweld tydens ‘n protesoptog. “Voor daar nie ernstige optrede van die regering en polisie teen alle vorme van geweld tydens protesoptogte is nie, sal dit voortgaan asof dit die enigste manier van protes is. Geweld en skade tydens protes-aksies is misdadige gedrag en individue wat hulle daaraan skuldig maak, moet as misdadigers in hegtenis geneem en behandel word.” Hy het gesê by ‘n gebrek aan optrede deur die polisie wil die VF Plus privaat eienaars van sakeondernemings en organisasies wat Woensdag groot skade aan hul eiendom gely het, aanmoedig om die EFF as politieke party aan te kla en verantwoordelik te hou om die skade van dié party te verhaal. “Dalk maak dit ‘n bydrae om protesaksies wat altyd met geweld gepaard gaan, stop te sit.” Die omvang van die skade aan die Kruger-standbeeld is nog nie bekend nie. Kyk die video hier.